
Geagte President Zuma 

U besoek aan die wit informele nedersetting te Betlehem op 24 Julie 2008 was histories om twee 
redes - vir die eerste keer in die geskiedenis het 1 300 arm Afrikaners saamgetrek waar daar nie oor 
hulle gepraat is nie, maar met hulle. Tweedens was dit ook die eerste keer wat die ANC leierskap 
werklik arm Afrikaners ontmoet het. 

U het die dag gesê dat u geskok was oor die toestande in wit plakkerskampe en dat die probleme 
nie verskil van dié in swart- en bruin plakkerskampe nie. Die koue wintersdag was egter 'n dag van 
hoop vir die 1 300 arm Afrikaners wat by Betlehem saamgetrek het om u te ontmoet. Daardie dag 
het u reguit gesê dat armoede geen kleur ken nie en alle armes is geregtig op dieselfde behandeling 
deur die staat. U het vir die wit armes hulp gebring in die vorm van staatsdepartemente wat hulle kon 
help om te registreer vir ID dokumente, voedselkoepons en maatskaplike toelaes. U het nuwe hoop 
gebring deur te verseker dat daar ook vir wit armes verdere hulp sal wees met elektrisiteit, behuising 
en basiese dienste. 

U optrede die dag het die probleem van wit armoede belig as deel van die groter Suid-Afrikaanse 
armoedevraagstuk. Dit het 'n positiewe rimpel effek gehad. Leiers regoor die breë politieke spektrum 
het kennis geneem van die nuwe stillle armoede onder Afrikaners en het uitgereik na wit armes. 
Honderde internasionale joernaliste het reeds wit plakkerskampe besoek. U het dit polities korrek 
gemaak om ook oor Suid-Afrika se wit armes te praat. Die destydse Umsobomvu Youth Fund, tans 
die NYDA(National Youth Development Agency), het 'n onafhanklike ondersoek geloods en bevind 
dat die regering die definisie van voorheen benadeelde mense moet uitbrei om die wit jeug tussen 
18-35 met 'n inkomste van R500-R3000 per maand, in te sluit. Volgens die ondersoek is die arm wit 
jeug beslis een van die mees gemarginaliseerde groepe in Suid-Afrika. 

Saam met die wit armes het Helpende Hand die dag geglo dat daar onder u leiding 'n nuwe era sal 
aanbreek waar ons, as Afrikaners, saam met ander gemeenskappe en die staat kan werk aan 'n groter 
oplossing vir die armoedevraagstuk. 

Die historiese dag was u geskok oor die toestande in wit informele nedersettings. Ek glo u sal ook 
geskok wees om te verneem dat daar daardie dag slegs 40 voedselkoepons aan die honger mense 
uitgedeel is en daarna slegs 'n verdere 120. 'n Week later is die hulp gestop omdat staatsamptenare 
gesê het dit is rassisties om honger wit mense te help. U sal saamstem dat die 160 voedselkoepons 
wat sedert 2008 uitgedeel is te min is om 600 000 wit armes te oortuig die staat gee regtig om. 

U sal geskok wees om te weet dat dat Heila Rothmann, 'n siek en sterwende kankerlyer, vir etlike dae 
van 6 uur die oggend tot 17:00 in die middag in 'n ry moes staan net om op 6 Maart om te hoor haar 
vyfde aansoek vir 'n ongeskiktheidstoelaag afgekeur is. 'n Week later het sy gesterf. 

Geagte meneer Zuma, u het self gesê om arm te wees, geen kleur ken nie, maar hoekom lyk wit armes 
dan vandag anders in die oë van ons regering? 

U het self geveg teen wette wat sekere rasse van basiese regte ontsê, maar in vandag se Suid-Afrika 
kyk mense juis in armes se kleur vas en maak velkleur dat alle armes in die land nie hulp kry nie. 

Hierdie verslag wat spesiaal vir u saamgestel is wil nie op emosies speel nie, maar slegs die seer 
van stories vol pyn met u deel. Dit wil slegs vir u 'n ware prentjie gee van hoe dit werklik met 



wit armes op grondvlak gaan. Ons besef soortgelyke seer stories vol pyn gebeur ook elke dag in 
ander arm gemeenskappe, in arm swart-, bruin- en Indiër gemeenskappe, maar ook in die arm wit 
gemeenskap van Suid-Afrika. 

U sal saamstem in 'n land van hoop moet dit nie nodig wees vir kankerlyers om te huil van pyn 
omdat hulle nie toegang tot gesondheidsdienste het nie, of vir weerlose bejaardes om van honger 
te lê en doodgaan nie, of vir jong dogters om hulle liggame te verkoop sodat hulle kan eet nie, of 
vir jong ma's om uit wanhoop hulle pasgebore babas op ashope weg te gooi omdat hulle nie weet 
hoe hulle vir die kleintjie gaan sorg nie. Ierse filosoof Daniel O Connell het gesê: " Nothing is 
politically right when it is morally wrong". 

Meneer Zuma in 2008 was u die ANC se president. Vandag is u Suid-Afrika se president. Ons land 
het genoeg onregverdigheid gesien. Genoeg sleg en pyn en hartseer. Die waarheid is dat dit vandag 
nog slegter gaan met die Afrikaanse gemeenskappe sedert u besoek in Julie 2008. 

Ons vra u om vandag weer geskiedenis te maak deur die hoop wat u in 2008 gegee 'n werklikheid 
te maak. 

Dr Danie Langner 
Uitvoerende Direkteur 
Solidariteit Helpende Hand 

"Ons mense steek hulle armoede weg. Ons is skaam. Agter die mure van klein 
stads-raadhuisies huil kinders elke nag van die honger. " 

- Ina van Heerden, Wolmer, Pretoria-Noord 



Feitelys oor wit armoede: 

Demograwe toon dat 600 000 Afrikaners tans as arm geklassifiseer kan word. 

46% van wit huishoudings kan nie 'n huis van meer as R200 000 bekostig nie. 

Daar is tans 77 wit plakkerskampe in Pretoria alleen en meer as 430 landswyd. 

Tussen 1994 en 2005 het wit armoede met 150% toegeneem. 

Daar is tans 131 000 wit huishoudings wat nie voldoende behuising het nie. 

Die behoefte aan voldoende huisvesting gaan na verwagting met ongeveer 
7 500 huise per jaar toeneem. 

Om die agterstand van behuising onder arm wit mense oor die volgende tien 
jaar uit te wis, moet 'n gemiddeld van 14 000 HOP-huise per jaar vir arm wit 
mense gebou word. 

Navorsing toon die grootste behoefte aan behuising onder wittes is tans in 
Gauteng en die Wes-Kaap. 

Vir die eerste keer sedert die dertigerjare van die vorige eeu is daar groeiende 
getalle armblankes en is daar 'n nuwe verskynsel van blanke plakkersgebiede 
wat rondom veral groter stede soos Pretoria vorm. 

1. Weerlose bejaardes en 'n gebrek aan 
toegang tot gesondheidsorg 

• Navorsing deur Helpende Hand toon dat 63% 
van die inwoners van die 77 wit informele 
nedersettings in Pretoria 60 jaar en ouer is. 

• Daar is tans slegs een maatskaplike werker 
vir elke nagenoeg 4 000 Suid-Afrikaners. 

• Vir die eerste keer in die geskiedenis is 
maatskaplike werk as 'n skaars vaardigheid 
geklassifiseer. 

• Hierdie tekort aan maatskaplike werkers 
beteken uiteindelik dat daar nie doeltreffend 
na die maatskaplike nood van veral behoef- 
tige kinders en bejaardes omgesien kan word 
nie. 

• 'n Totaal van 2 100 armoedesake word tans 
deur die Centurion Raad vir Bejaardes onder- 
soek. 

• Volgens Pretoria Bejaardesorg word daar on- 
geveer 1 000 gevalle van bejaardeverwaarlos- 
ing per maand by die organisasie aangemeld. 

• Die destydse Umsobomvu Youth Fund, tans 
NYDA (National Youth Development Agen- 
cy), het 'n onafhanklike ondersoek geloods 
en bevind dat toegang tot ongeskiktheidstoe- 
lae in arm wit gemeenskappe baie laer as in 
arm swart gemeenskappe. Volgens die verslag 
is dit ongelooflik moeilik vir die inwoners 
van wit gemeenskappe om toegang te kry tot 
ongeskiktheidstoelae. 

• Die meeste arm swart gemeenskappe het toe- 
gang tot satellietkantore van die Departement 
van Maatskaplike Ontwikkeling. Die kantore 
hanteer aansoeke vir toelae wat dan deurge- 
gee word aan die hoofkantoor. Hierdie diens 
is nie beskikbaar in behoeftige wit gemeen- 
skappe nie. 

Stories van weerlose arm bejaardes 

• Maria Schoeman (70) het brein- maag- en 
lewerkanker. Die kanker het onlangs ook na 
haar regteroog toe versprei. Afgesien van die 
ondraaglike pyn wat sy konstant beleef kry 
sy slegs oogsalf en panado's by die Hendrik 
Verwoerd staatshospitaal om haar pyn te ver- 
lig. Maria bly saam met drie ander mense in 




'n vervalle karavaan in Marietjie Opperman 
se erf. 

"Ouma kan nie 'n dokter bekostig nie. Sy 
huil dag en nag van die pyn," sê Marietjie. 

• Koos Harmse (76) is blind. Nadat hy twaalf 
jaar gelede in 'n motorongeluk was het sy dia- 
betes so gemanifesteer dat hy sy sig verloor 
het. Na sy ongeluk het hy vir tien ure in die 
wagkamer by HF Verwoerd staatshospitaal 
gesit en wag waarna hy besluit het om liewer 
by die huis te gaan aansterk. "As ek behan- 
deling na my ongeluk ontvang het sou ek 
waarskynlik nie blind geword het nie," sê hy 
hartseer. Om aansoek te doen vir 'n ongeskikt- 
heidspensioen moet Koos stad toe gaan na 
SASSA se kantoor om aansoekvorms te kry. 
Daarna moet hy deur 'n distriksgeneesheer 
ondersoek word.. 

"Ek is blind, hoe moet ek in die stad kom?" 
sê Koos. 

"My grootste wens is om weer te kan sien," 
voeg hy by. 

Jurie (61) en Susan Austen (78) bly in 'n 
pomphuisie van 2 m 2 in familie se erf. Jurie 
het 23 jaar by die spoorweg gewerk voor- 
dat hy afbetaal is as gevolg van regstellende 
aksie. Nadat hy sy werk verloor het was hy 
verplig om dadelik uit sy gesubsidieerde 
huis te trek. Jurie kry 'n pensioen van R700 
'n maand waarvan hy R500 betaal om die 
pomphuisie te bly. Susan was vir 25 jaar 'n 
briewesorteerder by die poskantoor. Sy kry 
nie 'n pensioen nie. 

"Ons was maar in 'n skotteltjie omdat ons nie 
'n badkamer het nie," sê Susan. 

Elsie Botha (82) het vir twee jaar in 'n wa- 
tertenk gebly in Susan Kruger se erf voordat 
sy 'n Wendy-huisie by 'n Helpende Hand 
ondersteuner geskenk gekry het. Susan het 
haar oor Elsie ontferm toe sy haar tien jaar 
gelede langs die hoofweg sien stap het met 'n 
tassie in haar hand. 

"Na my man se dood het ek by sy broer en 
skoonsuster agtergebly. Hulle het my mishan- 
del en ek het nêrens gehad om te gaan nie," 
sê Elsie. 



"Hulle het my in die aande in die reën inge- 
stuur en my in 'n duiwehok laat bly met min, 
slegte kos," tannie Elsie vee oor haar oë. 

Rita Dannhauser se gesig is misvorm nadat 
gevorder velkanker verlede jaar verwyder 
is. Rita het nie geld om haar gesig te laat op 
bou deur rekonstruktiewe chirurgie nie. Elke 
dag wanneer Rita haar blondekop dogtertjie 
Belinda (7) by die laerskool gaan haal drom 
skoolkinders om haar saam. 

"Die kinders noem my name en spot my, sê 
Rita. "Hulle sê my mamma is 'n monster," 
voeg Belinda by. Rita ry elke dag fiets om 
haar blondekop dogter die skool toe te neem. 
Ten spyte van haar velkanker staan sy in die 
son en verkoop die Rapport op Sondae vir 
geld. Dit is haar enigste bron van inkomste. 
Nuwe kankerselle groei weerwaar kanker- 
selle reeds uitgesny is op Rita se gesig. Rita 
kry geen kankerbehandeling nie. 

Sarie Rossouw* (64) was 'n teatersuster by 
'n staatshospitaal in Johannesburg voordat 
sy tien jaar gelede 'n beroerte gehad het. 
Sy bly tans in 'n wit informele nedersetting 
in Pretoria waar sy nie toegang tot basiese 
mediese sorg het nie. Haar lyf is deurtrek 

met bedsere omdatsy al vir meer as 'n jaar 
op net 'n dun matrassie in die plakkerskamp 
lê. In dié jaar is Sarie slegs een keer deur 'n 
maatskaplike werker besoek nadat Helpende 
Hand haar geval drie keer aangemeld het by 
Pretoria Bejaardesorg. Sy ontvang tans geen 
mediese sorg nie en is heeltemal ondervoed. 
Haar man, oom Hennie Rossouw* (70) was 
haar, voer haar en ruil ook haar doek om. 

• 'n Week nadat kankerlyer Heila Rothman 
se vyfde aansoek om 'n ongeskiktheidstoe- 
laag afgekeur is, het sy gesterf. Nadat Heila 
herhaaldelik gedwing was om self - ster- 
wend en rolstoelgebonde - vir dae in die rye 
van die SuidAfrikaanse Welsynsagentskap 
(Sassa) se kantoor in Pretoria te wag, is haar 
vyfde aansoek op 6 Maart afgekeur. Die rede 
waarom al die aansoeke afgekeur is, is op die 
dokument aangeteken as "for other reasons". 
Na afloop van Heila se laaste aansoek het 
SASSA se mediese dokter selfs aangevoer dat 
sy geskik is om te werk, ten spyte van haar 
uiters verswakte toestand. 'n Week later het 
sy gesterf. 




• Uncle Ben's Den, 'n versoringsoord in 
Pretoria-Wes, is tans besig om drie bejaardes 
in soortgelyke situasies te help. Tannie Rina 
Vrey (78) se aansoek vir 'n ouderdomspen- 
sioen is reeds twee keer afgekeur. Volgens 
SASSA het haar lêer ná die laaste aansoek 
verdwyn en moet sy van voor af met die aan- 
soekproses begin. "Hulle mors met my," sê 
Vrey in trane. "Ek is oud. Ek het nie die krag 
om vir dae lank in 'n ry te gaan staan om aan- 



soek te doen nie. Hulle wil my nie help nie," 
sê sy. Vrey kry geen finansiële hulp van haar 
kinders nie. "Ek kan niks vir myself koop nie 
en is totaal afhanklik van aalmoese," sê sy 
hartseer. Helpende Hand word oorval deur 
klagtes van bejaardes wie se ouderdomspen- 
sioen keer op keer afgekeer word. 

2. Kinders - die weerlose slagoffers van 
armoede 

Toenemende armoede kan direk verbind word 
met die toename in kindermisdaad as gevolg 
van 'n verswakking in die maatskaplike 
omgewing waarin armoediges hulself bevind, 
sowel as toenemende druk op gesinsstrukture. 

• Solidariteit Helpende Hand se kindermishan- 
delingverslag wat verlede jaar vrygestel is het 
bevind dat slagoffers van seksuele mishande- 
ling in 90% van gevalle die oortreders ken. 

• Elke dag word 60 gevalle van kinderver- 
kragting en 13 gevalle van kindermishande- 
ling in Suid-Afrika aangemeld. 

• Na beraming word 88% van verkragtings nie 
aangemeld nie. 

• 45% van alle verkragtings wat aangemeld 
word, is kinderverkragtings. 

• Die ongekontroleerde omstandighede waarin 
kinders regoor Suid-Afrika in die meer as 430 
informele wit nedersettings woon maak hulle 
maklike teikens van gewetenlose misdadigers 
en uitbuiting deur meerderes. 

• 'n Maatskaplike werker in Pretoria wat ver- 
kies om anoniem te bly vermoed dat meeste 
van die kinders in wit informele nederset- 
tings konstant verkrag, gemolesteer en fisies 
mishandel word sonder dat hulle toegang het 
tot maatskaplike hulp. Kinders word dikwels 
op seksuele vlak misbruik vir die ekonomiese 
oorlewing van hulle ouers. 

Stories van kinders se seer 

• 'n Vierjarige en 'n dertienjarige dogter is 
weens verkragting verwyder by Sonheu- 
welplakkerskamp nadat Helpende Hand dit 
by die Departement van Maatskaplike Ont- 
wikkeling aangemeld het. 

• 'n Vierjarige seun is by dieselfde plakkerkamp 
weens verwaarlosing verwyder nadat sy 

heroïen verslaafde ouers hom aan sy eie lot 
oorgelaat het. 

'n BMW het by Sonheuwel-karavaanpark se 
hekke ingery. Dogters tussen 13 en 19 het 
dadelik op die kar afgestorm. Toe een van 
die park se inwoners daarna gevra word, het 
hy droogweg opgemerk: "Vanaand het die 
kinders almal weer geld." 



'n Sestienjarige meisie wat tans in die kara- 
vaanpark woon, het erken dat sy R1000 van 
'n ouer man aanvaar het vir seks. 




'n Vierjarige meisie is verkrag en daarna deur 
maatskaplike werkers verwyder 



Sheldean Human is op die ouderdom van 
sewe deur die pedofiel Andrew Jordaan in 
Pretoria ontvoer en wreedaardig vermoor 
in 2007. Sy het in 'n kommune gewoon 
saam met 39 arm wit inwoners. Sheldean se 
maatjie (vandag 10 jaar oud) is ook verkrag 
en onsedelik aangerand. Die gemeenskap 
het geld ingesamel vir 'n kindervriende- 
like ondervragingskamer in die plaaslike 
polisiekantoor waarjong slagoffertjies gehelp 
kan word. Vandag word dit deur 'n amptenaar 
as 'n kantoor gebruik. 

Minstens een wit babatjie word per maand op 
'n ashoop in Onderstepoort Pretoria gevind. 
Een van die gevolge van armoede in Suid- 
Afrika is dat pasgebore babas letterlik weg- 
gegooi word. Desperate jong moeders sien 
geen ander uitkoms as om ontslae te raak van 
pasgebore babas waarvoor hul nie kan sorg 
nie. Meisies is wanhopig omdat hulle besef 
dat hulle gesinne reeds in armoede verval het 
en dat daar eenvoudig nie genoeg geld is om 
nog 'n honger mond te voed nie. 



• In Januarie vanjaar is 'n pasgebore babaseun- 
tjie op die ashoop gevind. Sy koppie is afgery 
deur 'n trekker wat vullis vervoer het. Hy was 
vermoedelik lewend ten tye van die voorval. 

3. Behuising, elektrisiteit en leë beloftes 

• Die Tswane-metroraad het sedert 2003 reeds 
565 HOP-huise aan behoeftige witgesinne in 
Wolmer, Jan Niemandpark, Hermanstad en 
Elandspoort beloof. 

• Die realiteit is dat slegs twee wit gesinne 
sedert 2000 in Tshwane 'n staatsgesubsi- 
dieerde huis onvang het. 

• Dit blyk dat die armes die huise by die metro 
sal moet aankoop. Dít terwyl die metroraad 
self die huise destyds gratis van die regering 
ontvang het en dit nooit in stand gehou het 
nie. 

• Volgens Helpende Hand se navorsing is 
daar tans ongeveer 131 000 wit huishoud- 
ings is wat nie voldoende behuising het nie. 
Hierdie mense woon in ou hoenderhokke, wit 
plakkerkampe, stukkende karavane, tente, 
Wendy-huise en informele sinkstrukture. 

• 46% van witgesinne kan nie 'n huis van 
meer as R200 000 bekostig nie. 

• Die aantal witgesinne wat minder as R68 400 
per jaar verdien, neem jaarliks met ongeveer 
37 000 toe. Om die huidige agterstand van 
behuising onder armwittes oor die volgende 
tien jaar uit te wis, moet daar gemiddeld 
14 000 HOP-huise per jaar vir armwittes 
gebou word. 

Stories van pyn 

• Cobie Visagie se elektrisiteit is al twee jaar 
gelede afgesny. "Hulle het een maand net 
kom sê my rekening is R55 000. Dis on- 
moontlik! Toe sny hulle my elektrisiteit net 
daar af. Ek sukkel al vir twee jaar, sonder 
suk-ses, dat hulle dit weer moet aansit," sê sy 
moedeloos."Ek het die afgelope drie maande 
seker 20 keer na die stadsraadskantore in 
Acasia geloop om die probleem uit te sorteer. 
Ek sukkel ook om die elektrisiteitsrekening, 
na my man se dood, op my naam kry. Die 
tien kilometer soontoe vat my 3-4 ure. My 
skoene is deurgeloop." Cobie kan nie aansoek 
doen om te kwalifiseer as 'n armlastige nie 

omdat haar elektrisiteitsrekening nog op haar 
man se naam is. 

Cobie vat selfbewus aan haar gesig en kyk af. 
"Ek lyk al soos aspoestertjie," sê sy sag. 

" Sonder krag moet ek buite vuurmaak om 
kos gaar te maak . Die roet sit oral vas en ek 
kry dit nie met koue water afgewas nie. Ek 
probeer, maar mens verloor jou vroulikheid." 
Om water warm te maak om mee te bad sit 
Cobie 'n plastiekswembad in die son vir 'n 
paar ure. 

"As dit reën dan eet ons nie, want hoe moet 
ons kos gaar maak? Maar as dit koeler is 
word kos ten minste nie so gou sleg nie." 
Cobie het in 'n welgestelde gesin aan die 
ooste van Pretoria grootgeword. 

"Ek het eers my seun verloor, toe my broer 
. . . my ma. Die lewe loop snaakse draaie met 
'n mens," voeg sy hartseer by. 

• Martin Venter bly onder 'n boom langs die 
Noordelike Sportgronde in Pretoria-Noord 
saam met sy vriend Gert van Vuuren. "As dit 
reën trek ons 'n plastiek seil oor ons koppe 
om nie nat te reën nie," sê Martin. "Ek het 
opgegee. Vandag werk ek as 'n karwag waar 
ek so R40 per dag kry," voeg hy by. 

"My maag het al so gekrimp ek hoef net een 
keer per dag te eet," sê Martin trots. 

Gert het sy werk by 'n werkswinkel in Monu- 
mentpark verloor na afleggings as gevolg van 
die resessie. 

"Dis die eerste keer dat ek op straat bly. Ek 
sukkel om geld te stuur na my twaalf jarige 
seun en veertienjarige dogter," sê hy hartseer. 

• Jennifer Olckers en haar man het in 2003 
vir 'n HOP-huis aansoek gedoen. 'n Stuk 
oop veld in Jopie Fouriestraat, Wolmer word 
tans voorberei vir die bou van HOP-huise. 
Die plaaslike regering het egter gesê dat die 
HOP-huise nie vir die behoeftige inwoners in 
Wolmer bestem is nie, maar vir die inwoners 
van die Shoshanguve township buite Wolmer. 

"Ek wil baie graag tussen my mense in Wol- 
mer bly, maar nou wil hulle vir ons huise in 
Bon Accort gee. Daars niks in Bon Accort 
nie. Dis tussen die plotte. Hoe gaan my kind 
by die skool kom? Waar gaan ek werk? Ek 




Friede Janse van Rensburg 

wil so graag my eie plekkie hê. Hoekom kan 
ons nie hier in Wolmer in Jopie Fouriestraat 
bly nie? Nou gaan ek ver van alles en almal 
af wees. 

Friede Janse van Rensburg het in 2006 aan- 
soek gedoen vir 'n HOP-huis. "Ek wil in die 
noorde bly saam met my familie. Ek is oud, 
ek wil nie alleen in die middel van nêrens 
gaan bly nie. My skoonma is baie siek en 
belêend. Hoe gaan ek haar help versorg as ek 
so ver van alles is?" 

Cornelia Schutte wag al sewe jaar vir 'n 
HOP-huis. "Ek ken niemand in die Bon 
Accort-Klerksoord-area nie," sê sy. 

"Daar is net plotte, nie eers 'n winkel nie. Dis 
lOkm buite die dorp." Cornelia se seun Divan 
(4) is 'n asmalyer. 




Cornelia, Stephan & klein Marco Schutte. 



"Hoe gaan ek my seun HF Verwoerd staats- 
hospitaal toe vat as hy 'n aanval kry? Die 
hospitaal is 150km van waar hulle wil hê ons 
moet bly en ek het nie 'n kar nie. Dit ontstel 
my dat ons nie tussen ons vriende en familie 
kan bly nie. Jopie Fouriestraat is naby aan 
alles." 

'n Onbekende man bly onder die President 
Steynsbrug in Pretoria waar die pilaar van die 
brug 'n inham vorm. Hy dwaal elke dag rond 
opsoek na kos met 'n bedelbordjie om sy nek. 
Hy is net nog 'n onsigbare wandelaar in die 
strate van Pretoria. 




Hawelose mense word a.g.v. omstandighede ge- 
dwing om slaapplek onder enige denkbare skuiling 
te vind, selfs brúe word vir hierdie doel gebruik. 



4. Opleiding 

Statistiek oor opvoeding 

• Die vakbond Solidariteit se navorsingsinsti- 
tuut het onlangs bevind dat sowat 85 000, 
oftewel 23%, van die geskatte 363 000 
matrikulante wat 2009 se matriekeksamen 
behoort te slaag, in 2010 werkloos wees. 
Dit sluit nie die sowat 218 000 leerlinge 
wat waarskynlik nie matriek gaan slaag nie, 
in nie. Die aantal leerders wat vir matriek 
ingeskryf het in 2009 maar in 2010 werkloos 
gaan wees, sal dus nog heelwat hoër wees as 
die 85 000 of 23% van leerders wat matriek 
geslaag het. 

• Hierdie amper 600 000 matrieks wat in 2009 
matriek geskryf, het begin as 'n Gr 1 klas van 
1,6 miljoen leerlinge. Dit beteken dat daar 
nog 'n miljoen toetreders tot die ekonomie is 
wat nie in berekening gebring is in die na- 
vorsing nie. 

• Die verslag wys dat sowat 8,9% van mense 
met tersiêre kwalifikasies wat werk soek nie 
werk kan kry nie, terwyl ongeveer 25,7% van 
persone met matriek as hoogste kwalifikasie, 
werkloos is. 

• 'n Plaaslike laerskool in Pretoria het onlangs by 
die Departement van Onderwys vir staatshulp 
aansoek gedoen om minderbevoorregte wit 
kinders te help. Die aansoek is afgekeur. 



Gesigte van Afrikanerarmoede 



• Navorsing deur Helpende Hand toon dat die 
meeste van die Hoërskoolleerlinge in die 
informele nedersettings in Pretoria nie skool 
toe gaan nie. 'n Gebrek aan vervoer, finansies 
en onveilige omstandighede word as die hoof 
redes van die verskynsel voorgehou. 

Stories van pyn 

• Lacia Labuschagne (16) bly in Sonheuwel-ka- 
ravaanpark by vriende. Sy het twee kinders - 
'n dogtertjie van drie jaar oud en 'n 6-maande 
oue babaseuntjie. "Die welsyn het altwee 
my kinders van my af weggeneem. Hulle sê 
ek kan nie vir my kinders sorg nie." Lacia 
het geen kontak met haar pa nie en haar ma 
het drie jaar gelede selfmoord gepleeg. Sy 
het onlangs Hoërskool Suiderberg verlaat om 
werk te soek. Daar word vermoed dat Lacia 
haar derde kind verwag. 

"As ek werk het, sal ek geld hê om vir my 
kinders te sorg. Miskien sal ek êrens agter 'n 
till kan gaan werk. Ek wil my kinders terug 
hê." Haar vriendin Verushca Clark (18) het 
ook 'n babadogtertjie. 

• Dwayne de Roubaix (5) bly saam met sy 
ouers in Ruyterwacht se plakkerskamp in die 
Wes-Kaap. Hy is bevoorreg genoeg om skool 
toe te gaan en doen saans sy huiswerk by 'n 
kers omdat die plakkerskamp, ten spyte van 
die feit dat dit in 'n dorpsgebied geleë is, nie 
elektrisiteit het nie. Dwayne se ouers het nie 
geld om vir hom skryfbehoeftes vir skool te 
koop nie. 

• Jessica Bester is nog een van die 14 kinders 
wat tans in die Ruyterwacht plakkerskamp 
woon. Sy is 'n begaafde leerling wat vanjaar 
matriek skryf en tot laat in die nag by kerslig 
studeer. Jessica en haar gesin woon sedert 
2007 in 'n wendyhuis in die plakkerskamp. 
Haar pa, Michael is 'n elektrisiën wat as 
gevolg van regstellende aksie sy werk ver- 
loor het en sedertdien 'n bestaan maak deur 
skrootyster op te tel. 

5. Leë beloftes en 'n gebrek aan ophef- 
fingsprojekte 

• Baie inwoners in arm gebiede in Pretoria 
sukkel egter om as armlastig geregistreer 
te word weens 'n gebrek aan hulp van die 
Tshwane Metroraad. Baie inwoners ontvang 




dus nie gratis water en elektrisiteitseenhede 
nie. 



• In die hele Pretoria is daar sedert President 
Zuma se besoek slegs 160 voedselkoepons 
aan inwoners oorhandig ten spyte van ver- 
skeie beloftes wat nie nagekom is nie. 

• Hoewel daar reeds in 2008 beloof is dat 
dié gemeenskappe ook toegang sal hê 
tot staatshulp, is verskeie aansoeke om 
regeringshulp afgekeer. In Pretoria het 'n 
maatskaplike werker van die Eleós Gemeen- 
skapsentrum by die Departement van Maat- 
skaplike Ontwikkeling aansoek gedoen vir 
fondse vir die ondersteuning van gemeen- 
skapsontwikkelingsprojekte. Die aansoek is 
afgekeer. 

Stories van teleurstelling 

• Beulah Fatherly het 4:00 in die oggend 
opgestaan om aansoek te doen vir 'n voed- 
selkoepon van R900 vir haar gesin by die 
pensioenkantore in die stad. 

"President Zuma het ons in 2008 belowe ons 
kan ook voedselkoepons kry. Ons kon na die 
president se besoek net een keer ons voedsel- 
koepon gebruik en daarna het hulle geweier 
dat ons dit weer kan gebruik," sê Buala. 

"Ek het al hoeveel keer aansoek gedoen vir 
ongeskiktheidspensioen, maar my aansoek 
word afgekeer al is ek ongeskik verklaar om 
te werk." Buala kan sedert haar maagoperasie 
drie jaar gelede net verfynde kos inneem. 

"Ek het die voedsel koepon dringend nodig. 
Nie net ek nie, daar is sewe mense wat by my 
bly en almal is werkloos.Net my man doen 
los werkies vir 'n inkomste." 



Gesigte van Afrikanerarmoede 




"Dit breek my hart om hom op die hoek van 
die straat te sien staan. Ek is lief vir my broer. 
Boemelaars verloor hulle self respek, dis baie 
moeilik om so iemand te motiveer om weer 
op te staan. Hy het drie wonderlike kinders. 
Jakes is nou al vyf jaar op straat." 




• Volgens die inwoners van Uncle Ben's Den, 
'n versorgingsentrum in Hermanstad in 
die weste van Pretoria wat na sowat 140 
minderbevoorregte bejaardes omsien, het 
President Zuma in 2008 belowe dat die staat 
hulle elektrisiteit tot 'n groot mate sal sub- 
sidieer. Sodoende word gelyke behandeling 
aan alle minderbevoorregtes gegee. Daar het 
egter steeds niks van die president se belofte 
gekom nie en die sentrum betaal steeds self 
hulle elektrisiteitsrekeninge. Hulle kan nie 
die jongste elektrisiteitsrekening van R25 000 
bybring nie en het by Helpende Hand om 
hulp aangeklop. 

• Beloftes dat daar elektrisiteit aangelê gaan 
word vir die 48 inwoners van Betlehem, 'n 
informele nedersetting in Pretoria-Wes, bly 
ook leeg. 

Familiestories van pyn 

• "Daar is ongeveer 60 wit boemelaars in Wol- 
mer en my broer is een van hulle," sê Mart- 
Mart de Jager. 



Stefanus en Anna Bezuidenh 

se selfmoordbrief. 



Stefanus en Anna Bezuidenhout se dogter het 
verlede jaar selfmoord gepleeg deur haarself 
aan 'n staalkas op te hang. "Na Anna se man 
se dood kon sy nie meer die druk hanteer om 
alleen vir vyf kinders te sorg nie," sê haar ma. 

"Sy het elke dag van haar lewe van huis tot 
huis gegaan om scrap te versamel om te 
verkoop en toe pak haar kar ook nog op," 
voeg sy by. 

"Ek wonder elke dag wat ons meer kon 
gedoen het om te help. My hart is stukkend," 
voeg sy by. 

Anna (30) se selfmoord brief lui as volg: 

"Aan al vyf my pragtige kinders wil ek net sê 
hoe lief mamma vir julle is. Mamma wou dit 
nie aan julle doen nie, maar ek kon nie meer 
nie. Dis dalk beter as ek nie hier is nie." 




'n Noodkreet wat- 
Helpende Hand ontva 





Ek skryfhierdie brief met 'n eina-hart. 

In Pretoria, by die Melgisedekblok, net so duskant die ou HF 
Verwoerd Hospitaal, is daar kamers. 

Dit is 'n ou stadsraad gebou, voorheen was daar elektrisiteit 
en 'n kombuis. Die mense het voorheen losies betaal en dan 
uit die kombuis kos gekry, maar vandat die vorige eienaar 
weggeloop het met die huurders se geld en nie die dienste 
betaal het nie, weier die stadsraad om die krag weer aan te 
sit. 

Binne in hierdie kamers is mense met waaragtige nood. 
Alle ouderdomme. Kinders ook. 

Daar is 'n besonderse ouer dame. Ek kry skaam om 
te sê dis my ma - want ek kan haar nie help nie. Haar 
omstandighede is uiters haglik. 

Tans bly my ma saam met vyf ander mense. Sy slaap op 
die vloer met 'n matras. My ma is 70 en verdien slegs 'n 
staatspensioen en kan dus nie eens daaraan dink om 'n bed te 
koop nie. 

Uit haar karige ou staatspensioentjie moet sy vir al vyf 
mense, insluitend 'n baba van amper twee jaar oud, kos gee. 
Sy kan nie. 

Die "gel" wat hulle gebruik vir die kosstofie kos haar so 
R20 vir drie dae. Mens kan dus uitwerk hoeveel geld daar nou 
regtig oor is om 'n stukkie kos te koop. 

Hulle bad in skottels en was die wasgoed ook so. Dit is 
erg. Veral vir iemand wat 70 jaar oud en sieklik is. 

Ek kan nie eens vir haar 'n bed koop nie want ek is self 
bankrot verklaar. Ek is nie bekommerd oor myself nie, maar 
wel oor haar en die klein seuntjie. 

My hart sê net vir my die kind kan nie so groot word nie. 
Hy moet heeldag stil bly omdat van die mense wat daar woon 
nagskof werk en vloek. Hulle verskreeu my ma as die seuntjie 
bietjie huil in die dag. 

Ek hoop en bid dat iemand my ma en die klein seuntjie kan 
help. 

Groete 
Martie 



